मुंबई में विश्व कप फाइनल, मेलबर्न में टैक्सी का टोटा  
भारत-श्रीलंका के बीच फाइनल भले ही मुंबई में हो, लेकिन इस बड़े मैच के असर से मेलबर्न भी अछूता नहीं है, जहां टैक्सी का टोटा पड़ने वाला है।
भारत और श्रीलंका के बीच शनिवार को खेला जाने वाला क्रिकेट विश्व कप का फाइनल भले ही भारत की व्यावसायिक राजधानी मुंबई में हो, लेकिन इस बड़े मैच के असर से मेलबर्न भी अछूता नहीं है, जहां टैक्सी का टोटा पड़ने वाला है।  भारत और श्रीलंका के चालक विश्व कप फाइनल देखने के लिए छुट्टी मारने की तैयारी में हैं, जिसके कारण ऑस्ट्रेलियाई सड़कों पर कुछेक टैक्सी ही चलती हुई नजर आएंगीं। स्थानीय मीडिया ने खबर दी है कि पूरी संभावना है कि हजारों चालक मैच देखने के लिए एक रात छुट्टी लेंगे।  मेलबर्न में टैक्सी चालक विनी सिंह ने कहा कि उनके जानने वाले कम से कम 100 चालक मुंबई में होने वाले फाइनल मैच को टीवी पर देखने के लिए काम पर नहीं होंगे और मैच का आनंद लेंगे। मेलबर्न के एक सामुदायिक अखबार द इंडियन वाइस के खेल संपादक श्रीनिवासन ने कहा कि शनिवार को टैक्सी लेना काफी मुश्किल रहने वाला है।